FI Euroopan unionin virallinen lehti CE 88/641

(2004/C 88 E/0657)

KIRJALLINEN KYSYMYS E-3305/03

esittäjä(t): Claude Moraes (PSE) komissiolle

(10. marraskuuta 2003)

Aihe: Tunisian ihmisoikeudet

Tunisian kanssa tehdyn assosiaatiosopimuksen 2 artiklassa todetaan, että ”sopimuspuolten suhteet ja kaikki sopimuksen määräykset perustuvat ihmisoikeuksien ja demokratian periaatteiden kunnioittamiseen ja että nämä puolestaan ohjaavat sopimuspuolten sisä- ja ulkopolitiikkaa ja muodostavat sopimuksen olennaisen osan”. Huolimatta tästä sekä presidentti Zine El Ben Alin sitoumuksesta maan ihmisoikeuksien parantamiseen näitä oikeuksia loukataan kuitenkin jatkuvasti.

Voiko komissio selittää, millaisia toimia mahdollisesti toteutetaan sen varmistamiseksi, että Tunisian viranomaiset todella noudattavat ihmisoikeuksien kunnioittamista koskevia sitoumuksiaan?

Christopher Pattenin komission puolesta antama vastaus

(12. joulukuuta 2003)

Unionin ja Tunisian väliseen assosiaatiosopimukseen sisältyy artikla, jossa hahmotellaan sopimuspuolten tärkeinä pitämiä arvoja ja assosiaation perustana olevia periaatteita.

Assosiaatiosopimuksella on luotu tarvittavat rakenteet kaikkia sopimuksen näkökohtia koskeville keskusteluille: assosiaationeuvosto (ministerit), assosiaatiokomitea (johtavat virkamiehet) ja syyskuusta 2003 lähtien useita alakohtaisia alakomiteoita (asiantuntijat). Kaikilla näillä foorumeilla voidaan käsitellä ihmisoikeuksiin ja demokratiaan liittyviä asioita tarkoituksenmukaisella tavalla.

Lisäksi äskettäin 30. syyskuuta 2003 pidetyssä assosiaationeuvostossa sovittiin, että ”jos sopimuspuolet niin päättävät, niitä voidaan … käsitellä myös jossain assosiaatiokomitean alakomiteassa tai erityisessä työryhmässä”. Ihmisoikeuskysymyksistä keskusteltiin myös assosiaationeuvostoon liittyvässä poliittisessa vuoropuhelussa Tunisiassa 29. syyskuuta 2003.

Tällöin unioni muistutti, miten tärkeänä se pitää Tunisian kanssa käytävien ihmisoikeuksia ja demokratian lisäämistä koskevien keskustelujen jatkamista ja syventämistä jäsennellysti ja yhteisten näkemysten saavuttamiseksi näistä asioista (unionin julistus neljännessä assosiaationeuvostossa). Tällaisia alakohtaisia alakomiteoita ollaan jo perustamassa Marokon ja Jordanian kanssa. Nämä neuvottelut täydentävät perinteisiä diplomatian välineitä, kuten unionin virallisia yhteydenottoja ja julistuksia; molemmilla pyritään edistämään ihmisoikeustavoitteita.

Neuvottelujen todellinen vaikutus riippuu toki siitä, miten voimakkaasti asioita ajetaan (näissä asioissa komissio toimii aina tiiviissä yhteistyössä jäsenvaltioiden kanssa), ja siitä, millä tavoin neuvottelut otetaan vastaan kumppanuusmaassa. Komission Laajempi Eurooppa ja naapuruus -aloitteiden ja Välimeren alueen kumppanimaiden kanssa toteutettavien, ihmisoikeuksiin ja demokratiakehitykseen liittyvien EU:n toimien lujittamisesta annetun komission tiedonannon (1) uskotaan olevan hyödyllisiä kannustimia, jotka saavat kumppanimme voimistamaan toimia muodollisten sitoumusten taustalla.

Lisäksi komissio on perustamassa MEDA:n kautta rahoitettavia yhteistyöohjelmia Tunisian tiedotusvälineiden tukemiseksi (toimittajakoulutus) ja oikeuslaitoksen ajanmukaistamiseksi. Tunisiassa ihmisoikeuksien edistämiseksi toimivilla kansalaisjärjestöillä on mahdollisuus saada rahoitusta demokratiaa ja ihmisoikeuksia koskevasta eurooppalaisesta aloitteesta 2002—2004, jonka kohdemaita Tunisia on tällä toimintakaudella.

(1) KOM(2003) 294 lopullinen.